
Neoficialus įstatymo tekstas

LIETUVOS RESPUBLIKOS

LAISVŲJŲ EKONOMINIŲ ZONŲ PAGRINDŲ

ĮSTATYMAS 

1995 m. birželio 28 d. Nr. I-976

Vilnius 

I SKYRIUS. BENDROSIOS NUOSTATOS 


1 straipsnis. Bendroji dalis


Šis įstatymas nustato laisvųjų ekonominių zonų steigimo, funkcionavimo ir likvidavimo Lietuvos Respublikoje tvarką bei sąlygas, taip pat laisvojoje ekonominėje zonoje veikiančių ūkio subjektų teisinį statusą. Įstatymo tikslas - sudaryti laisvojoje ekonominėje zonoje palankias mokesčių, muitų, valiutines ir finansines, teisines ir kitas lengvatines ūkinės-komercinės veiklos sąlygas užsienio ir šalies ūkio subjektams steigti zonose tarptautinės prekybos, gamybos ir eksporto, finansų, mokslinę- techninę pažangą kuriančias ir diegiančias įmones bei organizacijas, skatinti užsienio investicijas, steigti naujas darbo vietas. 


2 straipsnis. Laisvoji ekonominė zona


1. Laisvoji ekonominė zona (toliau - zona) - tai ūkinei- komercinei ir finansinei veiklai skirta teritorija, kurioje yra šio įstatymo nustatytos ūkio subjektams specialios ekonominės ir teisinės funkcionavimo sąlygos. Šioje teritorijoje neturi būti nuolatinių gyventojų.

2. Zonoje, suderinus su Muitinės departamentu prie Finansų ministerijos, gali būti įrengiamos zonos teritorijos dalys (toliau – laisvosios teritorijos), atitinkančios laisvosioms zonoms taikomus reikalavimus, nustatytus 1992 m. spalio 12 d. Tarybos reglamente (EEB) Nr. 2913/92, nustatančiame Bendrijos muitinės kodeksą, 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, Lietuvos Respublikos muitinės įstatyme ir kituose teisės aktuose.

Straipsnio pakeitimai:

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2191, 2004-04-27, Žin., 2004, Nr. 73-2525 (2004-04-30)

3 straipsnis. Laisvosios ekonominės zonos veiklos rūšys

Lietuvos Respublikoje steigiamoje zonoje gali būti plėtojama prekybos, gamybos, importo ir eksporto, verslo ar kita Lietuvos Respublikos įstatymų nedraudžiama veikla. Veiklos rūšis nustato atskiras įstatymas dėl konkrečios zonos steigimo.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-2014, 2004-02-12, Žin., 2004, Nr. 32-1006 (2004-02-28)


4 straipsnis. Lietuvos Respublikos įstatymų galiojimas zonoje


Zonoje galioja Lietuvos Respublikos Konstitucija ir šis įstatymas. Kiti Lietuvos Respublikos įstatymai ir teisiniai aktai galioja tiek, kiek zonos ir jos ūkio subjektų veiklos teisinių santykių nereguliuoja šis įstatymas. 


5 straipsnis. Zonos valdymas


1. Zonos teritorija įstatymų nustatyta tvarka išnuomojama zonos valdymo bendrovei.


2. Zonos ūkinę veiklą organizuoja zonos valdymo bendrovė. 


6 straipsnis. Zonos valdymo bendrovė

1. Zonos valdymo bendrovė yra juridinis asmuo. Zonos valdymo bendrovė yra įsteigiama zonos veiklos terminui. Zonos valdymo bendrovėje privačios nuosavybės teise fiziniams ir juridiniams asmenims priklausanti akcijų dalis turi būti ne mažesnė kaip suteikianti 51 procentą balsų. Zonos valdymo bendrovė veikia pagal Lietuvos Respublikos akcinių bendrovių įstatymą.
2. Zonos valdymo bendrovės įgaliojimus nustato šis įstatymas, taip pat zonos valdymo bendrovės įstatai.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-668, 2001-12-18, Žin., 2001, Nr. 112-4084 (2001-12-30)

Nr. XI-1910, 2011-12-23, Žin., 2011, Nr. 164-7803 (2011-12-31)


7 straipsnis. Zonos įmonė

1. Zonos įmonė – toje zonoje esanti ir įregistruota Lietuvos Respublikos teisės aktų nustatyta tvarka bet kokios nuosavybės formos ir rūšies įmonė, kuriai taikomos šiame įstatyme nustatytos veiklos sąlygos ir valstybės garantijos jos veiklai zonoje.

2. Zonos įmonės steigimo tvarką nustato įmonės steigimo tvarką reglamentuojantys įstatymai ir zonos įstatymas. Zonoje esanti ir jau veikianti įmonė zonos įmonės statusą įgyja po to, kai zonos valdymo bendrovė išduoda leidimą veiklai zonoje ir Juridinių asmenų registro tvarkytojas įregistruoja įmonės įstatų pakeitimus, susijusius su zonos įmonės statuso įgijimu.


3. Zonos įmonė veikia vadovaudamasi šiuo įstatymu, zonos įstatymu, zonos statutu, savo įstatais ir steigimo dokumentais bei sutartimi su zonos valdymo bendrove dėl veiklos zonoje sąlygų.

4. Zonoje leidžiama Lietuvos Respublikos įstatymų nedraudžiama įmonės steigimo dokumentuose nurodytus tikslus atitinkanti ūkinė komercinė veikla. Mažmeninė prekyba laisvosiose teritorijose leidžiama tik jų vidaus poreikiams tenkinti.

5. Steigėjai, pageidaujantys įregistruoti zonos įmonę, Juridinių asmenų registro tvarkytojui pateikia teisės aktų nustatytus registravimo dokumentus ir zonos valdymo bendrovės leidimą veiklai zonoje.

6. Sprendimą dėl leidimo išdavimo ūkio subjekto veiklai zonoje priima zonos valdymo bendrovė. Leidimas ūkio subjektui zonos statute nustatytais terminais ir tvarka išduodamas veiklos sritims, kurios yra nustatytos zonos įstatyme bei zonos statute.


Leidimai ūkio subjektams jų veiklai zonoje negali būti išduodami, jeigu:


ūkio subjekto prašyme nurodyta veikla neatitinka šiame įstatyme ir zonos įstatyme nustatytų zonos veiklos sričių bei zonos statute detalizuotų zonos veiklos sričių;


ūkio subjektas neturi Lietuvos Respublikos Vyriausybės nustatyta tvarka išduotos licencijos (leidimo) veiklai, kuriai toks leidimas reikalingas, ar licencijos (leidimo) galiojimas sustabdytas arba panaikintas;


zonos teritorija yra išdalinta ir nėra techninių galimybių suteikti gamybinį plotą.


Zonos valdymo bendrovė atsisakymą išduoti leidimą ūkio subjekto veiklai zonoje turi motyvuoti raštu. Atsisakymas išduoti leidimą gali būti apskųstas valstybės institucijai, įgaliotai atlikti laisvųjų ekonominių zonų valstybinę priežiūrą.


7. Zonos įmonės veikla gali būti sustabdoma, jei įmonė pažeidė šiame įstatyme, zonos įstatyme, zonos statute, zonos įmonės įstatuose arba sutartyje tarp zonos valdymo bendrovės ir ūkio subjekto nustatytas veiklos sąlygas ar kitus zonoje galiojančius Lietuvos Respublikos įstatymus ir teisės aktus. Valstybės institucijos, įgaliotos atlikti laisvųjų ekonominių zonų valstybinę priežiūrą, arba zonos valdymo bendrovės teikimu gali būti atlikti zonos įmonės veiklos patikrinimai Lietuvos Respublikos įstatymų nustatyta tvarka.


Zonos įmonėse darbai gali būti sustabdomi Žmonių saugos darbe įstatymo nustatyta tvarka.


8. Zonos įmonė negali steigti filialų ir atstovybių už zonos ribų. Zonos įmonė gali būti įmonės, esančios už zonos ribų, steigėja. Už zonos ribų esanti įmonė gali būti zonos įmonės steigėja.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2014, 2004-02-12, Žin., 2004, Nr. 32-1006 (2004-02-28)

Nr. XI-1910, 2011-12-23, Žin., 2011, Nr. 164-7803 (2011-12-31)


8 straipsnis. Draudžiamos ir ribojamos zonoje kapitalo investavimo ir veiklos sritys

1. Zonoje įmonėms draudžiamos šios kapitalo investavimo ir veiklos sritys:

1) ūkinė komercinė veikla, susijusi su valstybės saugumo ir gynybos užtikrinimu, taip pat ginklų, šaudmenų, sprogmenų gamyba, laikymu ar pardavimu, kenksmingu poveikiu aplinkai; 
2) pavojingų ir radioaktyviųjų medžiagų gamyba, perdirbimas, laikymas, nukenksminimas; 
3) plastiko ir kitų aplinkai pavojingų medžiagų gamyba, deginimas; 

4) narkotikų, narkotinių, stipriai veikiančių ir nuodingųjų medžiagų gamyba, pardavimas ir laikymas; 
5) kultūrų, kuriose yra narkotinių, stipriai veikiančių ir nuodingųjų medžiagų, perdirbimas, pardavimas ir laikymas; 
6) degtinės, likerio ir kitų spiritinių gėrimų gamyba;

7) tabako gaminių gamyba;

8) vertybinių popierių, piniginių ženklų ir monetų, pašto ženklų gamyba;

9) lošimo namų (kazino) steigimas ir laikymas;

10) loterijų organizavimas;

11) radijo ir televizijos laidų rengimas ir transliavimas, išskyrus spaustuvių, radijo ir televizijos techninį aptarnavimą; 
12) ligonių, sergančių pavojingomis ir ypač pavojingomis infekcinėmis, tarp jų ir venerinėmis bei užkrečiamosiomis odos ligomis, agresyvios formos psichinėmis ligomis, gydymas; 
13) gyvulių, sergančių ypač pavojingomis ligomis, gydymas;

14) darbo migracijos klausimų tvarkymas.
2. Licencijuojamai veiklai turi būti gauta Lietuvos Respublikos Vyriausybės arba jos įgaliotos valstybės institucijos išduota licencija.

3. Kapitalo investicija valstybiniams gamtos ištekliams eksploatuoti be koncesijos draudžiama.
Straipsnio pakeitimai:

Nr. VIII-1395, 99.11.09, Žin., 1999, Nr.98-2814 (99.11.19)

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2014, 2004-02-12, Žin., 2004, Nr. 32-1006 (2004-02-28)

Nr. XI-1910, 2011-12-23, Žin., 2011, Nr. 164-7803 (2011-12-31)

II SKYRIUS. LAISVOSIOS EKONOMINĖS ZONOS STEIGIMAS


9 straipsnis. Zonos steigimo tvarka

1. Zonos steigimo iniciatoriai gali būti savivaldybių tarybos ir Lietuvos Respublikos ūkio ministerija, kurios Lietuvos Respublikos Vyriausybei pateikia siūlymą įsteigti zoną. Šiame siūlyme turi būti:

nurodyta zonos veiklos rūšis (rūšys);

zonos teritorinių ribų aprašymas ir jos teritorijos planas;

subjekto, kuriam valstybinė žemė yra perduota patikėjimo teise ar kuriam žemė priklauso nuosavybės teise, pritarimas išnuomoti zonai skiriamą teritoriją;

žinios apie zonos funkcionavimui reikalingą infrastruktūrą, nurodant objektus, komunikacijas ir preliminarius jų įrengimo kaštus;

zonos įstatymo projektas.
2. Zona steigiama Lietuvos Respublikos įstatymu. Įstatyme turi būti nustatytos zonos teritorijos ribos (jeigu įstatyme nenustatyta kitaip), zonos veiklos rūšis (rūšys), zonos veiklos terminas, konkurso sąlygos ir kriterijai zonos steigimo konkurso laimėtojams parinkti, zonos valdymo bendrovės struktūra, jos valdymo organų funkcijos, įgaliojimai, atsakomybė, zonos valdymo bendrovės likvidavimo nelikviduojant zonos ir naujos bendrovės suformavimo tvarka, svarbių valstybės (savivaldybių) objektų santykių su zonos valdymo bendrove dėl šių objektų naudojimo zonai aptarnauti pagrindai, įmokų iš zonos įmonių bendriems zonos reikalams nustatymo tvarka.

3. Lietuvos Respublikos Seimui priėmus įstatymą dėl zonos steigimo, Lietuvos Respublikos Vyriausybė priima sprendimą dėl tarptautinio konkurso geriausiam zonos verslo planui ir zonos statutui parengti bei steigėjų grupei parinkti.


Tarptautinį konkursą organizuoja Lietuvos Respublikos Vyriausybės įgaliota institucija, o konkurso komisiją tvirtina Lietuvos Respublikos Vyriausybė.


4. Lietuvos Respublikos Vyriausybė priima nutarimus dėl:


1) konkurso komisijos sprendimo zonos steigėjų grupei parinkti;

2) zonos valdymo bendrovės valdybos nario, atstovaujančio bendrovėje valstybės interesams, skyrimo;


3) zonos statuto tvirtinimo;


4) zonos teritorijos įsisavinimo etapų, zonos veiklos;

5) zonos teritorijos ribų nustatymo – Įstatymo nustatytais atvejais.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. VIII-320, 97.06.26, Žin., 1997, Nr.65-1547 (97.07.09)

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2014, 2004-02-12, Žin., 2004, Nr. 32-1006 (2004-02-28)

Nr. XI-737, 2010-04-13, Žin., 2010, Nr. 48-2287 (2010-04-27)

Nr. XI-1910, 2011-12-23, Žin., 2011, Nr. 164-7803 (2011-12-31)

III SKYRIUS. LAISVOSIOS EKONOMINĖS ZONOS VALDYMAS


10 straipsnis. Zonos pagrindiniai valdymo principai


Zonos valdymo organų struktūrą, funkcijas, įgaliojimus, atsakomybę, nustato šis ir konkrečios zonos įstatymai. 

11 straipsnis. Zonos valdymo bendrovė

1. Zonos steigimo grupė, laimėjusi zonos verslo plano ir statuto rengimo bei steigėjų grupės parinkimo konkursą, įsteigia zonos valdymo bendrovę. Po vieną zonos valdymo bendrovės valdybos narį skiria Lietuvos Respublikos Vyriausybė ir savivaldybės, kurios teritorijoje kuriama zona, taryba. Zonos valdymo bendrovės valdybos pirmininką renka zonos valdymo bendrovės valdybos nariai atviru balsavimu. Zonos valdymo bendrovės valdybos pirmininką tvirtina valstybės institucija, kuriai Lietuvos Respublikos Vyriausybė nustatyta tvarka paveda atlikti valstybinę zonų priežiūrą, pagal šios institucijos nustatytus kriterijus.
2. Zonos valdymo bendrovėje stebėtojų taryba nesudaroma.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2014, 2004-02-12, Žin., 2004, Nr. 32-1006 (2004-02-28)


12 straipsnis. Zonos valdymo bendrovės teisės, pareigos ir atsakomybė

1. Zonos valdymo bendrovė turi teisę:

1) laikydamasi zonos funkcionavimo tikslų, jos investicijų verslo projekto, statuto ir zonos valdymo bendrovės įstatų, priimti sprendimą išduoti leidimą ūkio subjekto veiklai zonoje;

2) subnuomoti zonos valdymo bendrovei išnuomotą žemę ir nekilnojamąjį turtą zonos įmonėms, įregistruotoms šioje zonoje;

3) nustatyti zonos vidaus tvarką;

4) steigti zonoje aptarnavimo įmones;

5) zonos įmonių ir zonos valdymo bendrovės sutartyse nustatyti žemės ir nekilnojamojo turto subnuomos ir savitarpio paslaugų teikimo finansines sąlygas;

6) gauti iš zonoje veikiančių ūkio subjektų Lietuvos Respublikos Vyriausybės nustatytus statistinius ataskaitinius duomenis apie jų veiklą;

7) kooperuoti lėšas bendriems zonos infrastruktūros plėtojimo ir aplinkotvarkos reikalams; 

8) teikti pasiūlymus Lietuvos Respublikos Vyriausybei ir laisvųjų ekonominių zonų valstybinę priežiūrą atliekančiai valstybės institucijai dėl zonos statuto ir teritorijos ribų pakeitimo;

9) nustatyti įmokas zonos įmonėms zonos įstatymo nustatyta tvarka;

10) suderinusi su Muitinės departamentu prie Lietuvos Respublikos finansų ministerijos, skelbti zonos teritorijos dalis laisvosiomis teritorijomis ir nustatyti šių teritorijų ribas.
2. Zonos valdymo bendrovės pareigos:

laikytis šio ir kitų zonoje galiojančių Lietuvos Respublikos įstatymų ir teisės aktų, zonos statuto, zonos valdymo bendrovės įstatų; 
organizuoti zonos ūkinę veiklą;

užtikrinti, kad zonoje registruoti ūkio subjektai laikytųsi zonos statuto, neužsiimtų veikla, draudžiama Lietuvos Respublikos įstatymų, veiktų pagal sutartyje nustatytas sąlygas, laikytųsi Lietuvos Respublikos aplinkos apsaugos įstatymo bei kitų teisės aktų aplinkos apsaugos srityje reikalavimų; 

užtikrinti laisvųjų teritorijų ribų apsaugą ir sudaryti sąlygas Lietuvos Respublikos muitinės darbui laisvųjų teritorijų muitinės kontrolės postuose; 
užtikrinti laisvųjų teritorijų fizinę apsaugą;

sudaryti sąlygas teisėsaugos institucijoms ir tarptautinėms kontrolės organizacijoms atlikti zonoje savo funkcijas;

sudaryti ginčų komisiją ginčams tarp ūkio subjektų nagrinėti.


3. Zonos valdymo bendrovė atsako už savo veiklą ir neigiamas pasekmes pagal Lietuvos Respublikos įstatymus.


4. Zonos valdymo bendrovė zonos statute nustatytais terminais ir nustatyta tvarka atsiskaito Lietuvos Respublikos Vyriausybei už savo ir zonos veiklą.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-668, 2001-12-18, Žin., 2001, Nr. 112-4084 (2001-12-30)

Nr. XI-1910, 2011-12-23, Žin., 2011, Nr. 164-7803 (2011-12-31)


13 straipsnis. Zonos įmonių taryba


Zonos įmonių interesams atstovauti gali būti sudaryta patariamoji zonos įmonių taryba. Jos sudarymo tvarka ir kompetencija nustatomos zonos statute. 


14 straipsnis. Laisvųjų ekonominių zonų valstybinė priežiūra


Laisvųjų ekonominių zonų valstybinę priežiūrą Lietuvos Respublikos Vyriausybės nustatyta tvarka atlieka jos įgaliota valstybės institucija arba sudaryta speciali institucija. Ji taip pat sprendžia bendrus visoms zonoms steigimo, valdymo ir veiklos klausimus. 

IV SKYRIUS. MOKESČIŲ, MUITŲ, VALSTYBĖS RINKLIAVOS, KITŲ ĮMOKŲ, 

VALIUTINĖS IR FINANSINĖS SĄLYGOS LAISVOJOJE EKONOMINĖJE ZONOJE
Pakeistas IV skyriaus pavadinimas:

Nr. IX-285, 2001 04 19, Žin., 2001, Nr. 39-1355 (2001 05 09)

15 straipsnis. Mokesčiai, valstybės rinkliava ir kitos įmokos zonoje
1. Zonoje įregistruotos įmonės ir jų darbuotojai Europos Sąjungos teisės aktų ir jų taikymo Lietuvos Respublikoje tvarką reglamentuojančių teisės aktų nustatyta tvarka moka importo muitus, apibrėžtus 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą, 4 straipsnio 10 punkte. Zonoje įregistruotos įmonės ir jų darbuotojai Lietuvos Respublikos įstatymų nustatyta tvarka moka valstybės rinkliavą, mokesčius ir įmokas:

1) pelno mokestį;

2) gyventojų pajamų mokestį;

3) mokestį už aplinkos teršimą ir gamtos išteklius;

4) valstybinio socialinio draudimo įmokas;

5) privalomojo sveikatos draudimo įmokas;

6) įmokas bendriems zonos reikalams, nustatytas zonos valdymo bendrovės;

7) pridėtinės vertės mokestį, akcizą, cukraus mokestį, prekių apyvartos mokestį – šiuos mokesčius reglamentuojančių teisės aktų nustatyta tvarka ir atvejais;

8) kitus įstatymuose nustatytus mokesčius ir įmokas.

2. Zonos valdymo bendrovė už nuomojamą valstybinę žemę moka lengvatinį – 50 procentų mažesnį – žemės nuomos mokestį. Zonos valdymo bendrovė turi teisę žemės nuomos mokestį Lietuvos Respublikos Vyriausybės arba jos įgaliotos valstybės institucijos nustatyta tvarka sumokėti iš anksto už visą nuomos laikotarpį ar jo dalį. Tokiu atveju sukauptos lėšos už laisvųjų ekonominių zonų teritorijoje išnuomotą valstybinę žemę skiriamos žemei, paimamai visuomenės poreikiams iš žemės savininkų šioje teritorijoje, išpirkti ar kitoms visuomeninėms reikmėms. Zonos valdymo bendrovės ir zonos įmonių privatus kapitalas, investuotas į zonos infrastruktūrą, į žemės vertę, nustatant jos nuomos mokestį, neįskaičiuojamas. Jeigu zonos valdymo bendrovė iš anksto sumokėjo žemės nuomos mokestį ar jo dalį, o vėliau pasikeitė žemės vertė, pagal kurią skaičiuojamas žemės nuomos mokesčio dydis, ar žemės nuomos mokesčio tarifas, ar kitoks žemės nuomos mokesčio skaičiavimo pagrindas, žemės nuomos mokesčio dydis už laikotarpį, už kurį žemės nuomos mokestis sumokėtas iš anksto, nekeičiamas.

3. Zonos įmonė, į kurią kapitalo investicijos pasiekė ne mažesnę kaip vieno milijono eurų sumą, 6 mokestinius laikotarpius, pradedant tuo mokestiniu laikotarpiu, kurį ši investicijų suma buvo pasiekta, nemoka pelno mokesčio, o kitais 10 mokestinių laikotarpių jai taikomas 50 procentų sumažintas pelno mokesčio tarifas. Šioje dalyje nustatyta lengvata gali būti taikoma tik tuo atveju, kai ne mažiau kaip 75 procentus atitinkamo mokestinio laikotarpio zonos įmonės pajamų sudaro pajamos iš zonoje vykdomos prekių gamybos, apdirbimo, perdirbimo, sandėliavimo veiklos, orlaivių ir erdvėlaivių bei susijusios įrangos gamybos, orlaivių ir erdvėlaivių remonto ir techninės priežiūros, su orlaivių techniniu aptarnavimu ir remontu susijusios veiklos (elektroninės ir optinės įrangos remonto, techninio tikrinimo ir analizės), kompiuterių programavimo veiklos, kompiuterių konsultacinės veiklos, kompiuterinės įrangos tvarkybos, kitos informacinių technologijų ir kompiuterių paslaugų veiklos, duomenų apdorojimo, interneto serverių paslaugų (prieglobos) ir susijusios veiklos, užsakomųjų informacinių paslaugų centrų veiklos, didmeninės prekybos zonoje sandėliuojamomis prekėmis ir (arba) teikiamų paslaugų, susijusių su minėtomis zonoje vykdomos veiklos rūšimis (zonoje pagamintų, apdirbtų, perdirbtų ar sandėliuojamų prekių, taip pat zonoje vykdomai gamybai, apdirbimui ar perdirbimui reikalingų prekių transportavimo, aptarnavimo, statybos zonos teritorijoje ir kitų su minėtomis veiklos rūšimis susijusių paslaugų). Šioje dalyje nustatyta lengvata gali būti pritaikyta tik tuo atveju, kai zonos įmonė turi auditoriaus išvadą, patvirtinančią reikalaujamą kapitalo investicijos dydį. Jeigu nesibaigus šioje dalyje nustatytam lengvatos taikymo terminui kapitalo investicijos suma sumažėja ir nebesiekia vieno milijono eurų, lengvatos taikymas sustabdomas tą mokestinį laikotarpį, kurį kapitalo investicijos suma taip sumažėjo, ir gali būti atnaujintas tą mokestinį laikotarpį, kurį kapitalo investicija vėl pasiekia vieną milijoną eurų. Šioje dalyje nustatyta lengvata jokiais atvejais negali būti taikoma kredito įstaigoms ir draudimo įmonėms.

4. Investuotojų laisvojoje ekonominėje zonoje gauti dividendai neapmokestinami Lietuvos Respublikos pelno mokesčio įstatymo nustatytais atvejais ir tvarka.

5. Kitos mokesčių lengvatos taikomos remiantis Lietuvos Respublikos įstatymais.

6. Zonos valdymo bendrovė moka Lietuvos Respublikos įstatymų atitinkamoms įmonėms nustatytus mokesčius.

7. Šio straipsnio 2, 3, 4 ir 5 dalyse nustatytos mokesčių lengvatos ir kiti valstybės pagalbos būdai zonos įmonėms taikomi tiek, kiek tai neprieštarauja Europos Sąjungos teisės aktams, reglamentuojantiems valstybės pagalbos teikimą, ir Lietuvos Respublikos Vyriausybės nustatytai valstybės pagalbos teikimo ir priežiūros tvarkai.
Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. VIII-1917, 00.09.12, Žin., 2000, Nr.83-2509 (00.10.04)

Nr. IX-285, 2001 04 19, Žin., 2001, Nr. 39-1355 (2001 05 09)

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-973, 2002-06-20, Žin., 2002, Nr. 68-2772 (2002-07-03)

Nr. IX-2014, 2004-02-12, Žin., 2004, Nr. 32-1006 (2004-02-28)

Nr. IX-2191, 2004-04-27, Žin., 2004, Nr. 73-2525 (2004-04-30)

Nr. IX-2538, 2004-11-04, Žin., 2004, Nr. 171-6298 (2004-11-26)

Nr. IX-2565, 2004-11-11, Žin., 2004, Nr. 171-6314 (2004-11-26)

Nr. XI-1910, 2011-12-23, Žin., 2011, Nr. 164-7803 (2011-12-31)

16 straipsnis. Muitinės priežiūros ypatumai laisvosiose teritorijose
Laisvųjų ekonominių zonų laisvosios teritorijos 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą, 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, ir Muitinės įstatymo požiūriu laikomos laisvosiomis zonomis.

Straipsnio pakeitimai:

Nr.I-1268, 96.04.02, Žin., 1996, Nr.35-871

Nr. IX-668, 2001-12-18, Žin., 2001, Nr. 112-4084 (2001-12-30)

Nr. IX-2014, 2004-02-12, Žin., 2004, Nr. 32-1006 (2004-02-28)

Nr. IX-2191, 2004-04-27, Žin., 2004, Nr. 73-2525 (2004-04-30)

17 straipsnis. Bankų ir draudimo įmonių veikla zonoje. Valiutinės ir finansinės sąlygos
1. Bankų ir draudimo įmonių veiklai laisvojoje ekonominėje zonoje taikomi Lietuvos Respublikos bankų įstatymo ir Lietuvos Respublikos draudimo įstatymo reikalavimai.
2. Mokėjimams bei atsiskaitymams laisvojoje ekonominėje zonoje naudojamas litas. Mokėjimams bei atsiskaitymams tarp zonos įmonių gali būti naudojama užsienio valiuta.


3. Į zoną įvežamiems ar išvežamiems pinigams taikoma tokia pat tvarka kaip įvežamiems pinigams iš užsienio ar išvežamiems į užsienį. 

Straipsnio pakeitimai:

Nr. VIII-1155, 99.04.22, Žin., 1999, Nr.39-1202 (99.05.05)

Nr. VIII-1917, 00.09.12, Žin., 2000, Nr.83-2509 (00.10.04)

Nr. IX-2538, 2004-11-04, Žin., 2004, Nr. 171-6298 (2004-11-26)

Nr. IX-2565, 2004-11-11, Žin., 2004, Nr. 171-6314 (2004-11-26)


18 straipsnis. Apskaita ir atskaitomybė zonoje


Apskaitą ir atskaitomybę zonoje ūkio subjektai atlieka pagal Lietuvos Respublikoje galiojančius įstatymus ir kitus teisės aktus. 

V SKYRIUS. DARBO SANTYKIAI, KALBŲ VARTOJIMAS

LAISVOJOJE EKONOMINĖJE ZONOJE

19 straipsnis. Darbo santykių, darbo sąlygų ir socialinio draudimo reguliavimas zonoje 

Darbo, žmonių saugos darbe, valstybinio socialinio draudimo ir kitus su darbo santykiais susijusius klausimus zonoje reguliuoja Lietuvos Respublikos įstatymai ir kiti teisės aktai.

Straipsnio pakeitimai:

Nr. IX-2538, 2004-11-04, Žin., 2004, Nr. 171-6298 (2004-11-26)


20 straipsnis. Kalbų vartojimas zonoje


Zonos teritorijoje oficialiai vartojama valstybinė lietuvių kalba. Užsienio kalbos gali būti vartojamos pagal Lietuvos Respublikos valstybinės kalbos įstatymą. 

VI SKYRIUS. EKONOMINIŲ SANTYKIŲ SU LIETUVOS RESPUBLIKOS

VYKDOMOSIOS VALDŽIOS IR SAVIVALDOS INSTITUCIJOMIS REGULIAVIMAS


21 straipsnis. Žemės, statinių, infrastruktūros objektų ir gamtos išteklių naudojimas 

zonoje

1. Žemės nuosavybės bei nuomos santykius zonoje reguliuoja Lietuvos Respublikos civilinis kodeksas ir Lietuvos Respublikos žemės įstatymas.


2. Statiniai ir infrastruktūros objektai, esantys valstybės (savivaldybės) nuosavybe, gali būti išnuomoti arba parduoti Lietuvos Respublikos įstatymų nustatyta tvarka.


3. Gamtos ištekliai zonoje įsisavinami ir naudojami Lietuvos Respublikos įstatymų nustatyta tvarka. 

Straipsnio pakeitimai:

Nr. IX-2014, 2004-02-12, Žin., 2004, Nr. 32-1006 (2004-02-28)


22 straipsnis. Valstybės ir savivaldybių institucijų paslaugos zonoms


Valstybės ir savivaldybių institucijos veikiantiems zonoje ūkio subjektams teikia tokias pat paslaugas kaip ir kitiems jų teritorijoje veikiantiems ūkio subjektams. 


23 straipsnis. Teisėsaugos institucijų veikla zonoje


Lietuvos Respublikos teisėsaugos institucijos zonoje veikia pagal savo kompetenciją Lietuvos Respublikos įstatymų nustatyta tvarka. Zonos valdymo bendrovė sudaro šių institucijų darbui būtinas sąlygas. 


24 straipsnis. Priežiūros institucijų veikla zonoje


Sanitarijos ir higienos, aplinkos apsaugos ir gamtos išteklių naudojimo, priešgaisrinės, darbo ir kitų valstybės inspekcijų funkcijas vykdo Lietuvos Respublikos valstybinės priežiūros inspekcijos arba zonos valdymo bendrovės sudarytos vietinės inspekcijos, kurioms įgaliojimus išduoda atitinkama Lietuvos Respublikos valstybinė inspekcija. 

25 straipsnis. Partijų ir visuomeninių organizacijų steigimas zonoje

Partijų ir visuomeninių organizacijų steigimas zonoje draudžiamas.
Straipsnio pakeitimai:

Nr. IX-2014, 2004-02-12, Žin., 2004, Nr. 32-1006 (2004-02-28)

VII SKYRIUS. ATVYKIMAS Į LAISVĄJĄ EKONOMINĘ ZONĄ


26 straipsnis. Neteko galios nuo 2004 m. gegužės 1 d.
Straipsnio pakeitimai:

Nr. IX-2014, 2004-02-12, Žin., 2004, Nr. 32-1006 (2004-02-28)

VIII SKYRIUS. VALSTYBĖS GARANTIJOS LAISVOSIOS

EKONOMINĖS ZONOS INVESTUOTOJAMS


27 straipsnis. Zonos funkcionavimo valstybės garantijos

1. Investicijas, investuotojų teisėtai gautą pelną, pajamas, dividendus, teises ir teisėtus interesus gina Lietuvos Respublikos įstatymai.


2. Visiems zonos ūkinės-komercinės ar kitokios veiklos ūkio subjektams taikoma investicijų apsaugos valstybės garantijų sistema. Valstybė garantuoja ekonominės veiklos ūkio subjektams teisę be apribojimų įvežti į zoną ir išvežti už zonos ribų bei Lietuvos Respublikos ribų kapitalą ir pelną.

3. Ūkio subjektams garantuojama teisė turėti 100 procentų zonos įmonės nuosavybės. Kapitalo investavimo arba investicijų buvimo sąlygos tiems investuotojams, kurie investavo nuosavybės teise turimą kapitalą pagal įstatymo galiojimo metu nustatytas sąlygas ir tvarką, nesikeičia 5 metus nuo investavimo pradžios.

4. Užsienio investuotojai turi teisę teisėtai gautas pajamas (pelną) pervesti į užsienį be apribojimų. Užsienio investuotojai savo pajamas (pelną) ar jų dalį gali išvežti vidaus rinkoje supirktomis prekėmis arba reinvestuoti į Lietuvos Respublikos ūkį.

Straipsnio pakeitimai:

Nr. IX-2014, 2004-02-12, Žin., 2004, Nr. 32-1006 (2004-02-28)

IX SKYRIUS. GINČŲ, SUSIJUSIŲ SU ZONOS ĮMONIŲ AR ZONOS

VALDYMO BENDROVĖS VEIKLA, SPRENDIMAS


28 straipsnis. Ginčų zonoje sprendimo tvarka


Ginčai, kylantys tarp zonos įmonių, tarp zonos įmonių ir zonos valdymo bendrovės, tarp zonos valdymo bendrovės ir valstybinių institucijų, tarp zonos valdymo bendrovės ir Lietuvos Respublikos Vyriausybės įgaliotos valstybinės institucijos, atliekančios laisvųjų ekonominių zonų valstybinę priežiūrą, ginčai dėl kompensacijos už zonos įmonių veiklos sąlygų pakeitimą ir kiti ginčai sprendžiami Lietuvos Respublikos civilinio proceso kodekso nustatyta tvarka. 

X SKYRIUS. LAISVOSIOS EKONOMINĖS ZONOS IR 

ZONOS ĮMONĖS LIKVIDAVIMAS

29 straipsnis. Zonos įmonės likvidavimo tvarka

Zonos įmonė likviduojama Lietuvos Respublikos civilinio kodekso nustatytais pagrindais ir tvarka.

Straipsnio pakeitimai:

Nr. IX-668, 2001-12-18, Žin., 2001, Nr. 112-4084 (2001-12-30)


30 straipsnis. Zonos likvidavimo tvarka


1. Laisvoji ekonominė zona laikoma likviduota, kai pasibaigia laikas, kuriam ji buvo įsteigta, jeigu jos veiklos nepratęsia Lietuvos Respublikos Seimas.


2. Zoną likviduoti anksčiau laiko, kuriam ji buvo įsteigta, tarptautiniu juridiniu pagrindu pripažintais atvejais gali Lietuvos Respublikos Seimas.


3. Turto ir kitiems klausimams, susijusiems su zonos likvidavimu, finansiniams santykiams tarp zonos ūkinio plėtojimo ir valdymo organų ir zonos ekonominės veiklos subjektų spręsti Lietuvos Respublikos Vyriausybė sudaro likvidacinę komisiją, kuriai suteikia įgaliojimus zonai valdyti laikotarpiui iki bus galutinai išspręsti visi klausimai, susiję su zonos likvidavimu.


4. Ginčai, kylantys dėl zonos likvidavimo, nagrinėjami Lietuvos Respublikos teismuose. 


Skelbiu šį Lietuvos Respublikos Seimo priimtą įstatymą. 

RESPUBLIKOS PREZIDENTAS



 ALGIRDAS BRAZAUSKAS

_____________

Pakeitimai:

1.

Lietuvos Respublikos Seimas, Įstatymas

Nr.I-1268, 96.04.02, Žin., 1996, Nr.35-871

LIETUVOS RESPUBLIKOS LAISVŲJŲ EKONOMINIŲ ZONŲ PAGRINDŲ ĮSTATYMO 3, 6, 7, 9, 11, 12, 15 IR 16 STRAIPSNIŲ PAKEITIMO IR PAPILDYMO ĮSTATYMAS

2.

Lietuvos Respublikos Seimas, Įstatymas

Nr. VIII-320, 97.06.26, Žin., 1997, Nr.65-1547 (97.07.09)

LIETUVOS RESPUBLIKOS LAISVŲJŲ EKONOMINIŲ ZONŲ PAGRINDŲ ĮSTATYMO 9 STRAIPSNIO PAKEITIMO ĮSTATYMAS

3.

Lietuvos Respublikos Seimas, Įstatymas

Nr. VIII-1155, 99.04.22, Žin., 1999, Nr.39-1202 (99.05.05)

LIETUVOS RESPUBLIKOS LAISVŲJŲ EKONOMINIŲ ZONŲ PAGRINDŲ ĮSTATYMO 17 STRAIPSNIO PAKEITIMO ĮSTATYMAS

4.

Lietuvos Respublikos Seimas, Įstatymas

Nr. VIII-1395, 99.11.09, Žin., 1999, Nr.98-2814 (99.11.19)

LIETUVOS RESPUBLIKOS LAISVŲJŲ EKONOMINIŲ ZONŲ PAGRINDŲ ĮSTATYMO 8 STRAIPSNIO PAKEITIMO ĮSTATYMAS 

5.

Lietuvos Respublikos Seimas, Įstatymas

Nr. VIII-1917, 00.09.12, Žin., 2000, Nr.83-2509 (00.10.04)

LAISVŲJŲ EKONOMINIŲ ZONŲ PAGRINDŲ ĮSTATYMO 15, 17 STRAIPSNIŲ PAKEITIMO IR PAPILDYMO ĮSTATYMAS

6.

Lietuvos Respublikos Seimas, Įstatymas

Nr. IX-285, 2001 04 19, Žin., 2001, Nr. 39-1355 (2001 05 09)

LAISVŲJŲ EKONOMINIŲ ZONŲ PAGRINDŲ ĮSTATYMO IV SKYRIAUS PAVADINIMO IR 
15 STRAIPSNIO PAKEITIMO ĮSTATYMAS

7.

Lietuvos Respublikos Seimas, Įstatymas

Nr. IX-668, 2001-12-18, Žin., 2001, Nr. 112-4084 (2001-12-30)

LAISVŲJŲ EKONOMINIŲ ZONŲ PAGRINDŲ ĮSTATYMO 2, 6, 7, 8, 9, 11, 12, 15, 16, 29 STRAIPSNIŲ PAKEITIMO IR PAPILDYMO ĮSTATYMAS

8.

Lietuvos Respublikos Seimas, Įstatymas

Nr. IX-973, 2002-06-20, Žin., 2002, Nr. 68-2772 (2002-07-03)

LAISVŲJŲ EKONOMINIŲ ZONŲ PAGRINDŲ ĮSTATYMO 15 STRAIPSNIO PAPILDYMO ĮSTATYMAS

9.

Lietuvos Respublikos Seimas, Įstatymas

Nr. IX-2014, 2004-02-12, Žin., 2004, Nr. 32-1006 (2004-02-28)

LAISVŲJŲ EKONOMINIŲ ZONŲ PAGRINDŲ ĮSTATYMO 3, 7, 8, 9, 11, 15, 16, 21, 25, 27 STRAIPSNIŲ PAKEITIMO IR PAPILDYMO BEI 26 STRAIPSNIO PRIPAŽINIMO NETEKUSIU GALIOS ĮSTATYMAS

Šis Įstatymas, išskyrus 4 straipsnį ir 6 straipsnyje išdėstyto 15 straipsnio 2 dalį, įsigalioja nuo 2004 m. gegužės 1 d.

10.

Lietuvos Respublikos Seimas, Įstatymas

Nr. IX-2191, 2004-04-27, Žin., 2004, Nr. 73-2525 (2004-04-30)

LAISVŲJŲ EKONOMINIŲ ZONŲ PAGRINDŲ ĮSTATYMO 2, 15 IR 16 STRAIPSNIŲ PAKEITIMO ĮSTATYMAS

Šis Įstatymas įsigalioja nuo 2004 m. gegužės 1 d.

11.

Lietuvos Respublikos Seimas, Įstatymas

Nr. IX-2538, 2004-11-04, Žin., 2004, Nr. 171-6298 (2004-11-26)

GARANTINIO FONDO ĮSTATYMO, ĮMONIŲ BANKROTO ĮSTATYMO, LAISVŲJŲ EKONOMINIŲ ZONŲ PAGRINDŲ ĮSTATYMO, ŽEMĖS ŪKIO BENDROVIŲ ĮSTATYMO, ŪKININKO ŪKIO ĮSTATYMO PAKEITIMO ĮSTATYMAS

12.

Lietuvos Respublikos Seimas, Įstatymas

Nr. IX-2565, 2004-11-11, Žin., 2004, Nr. 171-6314 (2004-11-26)

LAISVŲJŲ EKONOMINIŲ ZONŲ PAGRINDŲ ĮSTATYMO 15 IR 17 STRAIPSNIŲ PAKEITIMO ĮSTATYMAS

13.

Lietuvos Respublikos Seimas, Įstatymas

Nr. XI-737, 2010-04-13, Žin., 2010, Nr. 48-2287 (2010-04-27)

LAISVŲJŲ EKONOMINIŲ ZONŲ PAGRINDŲ ĮSTATYMO 9 STRAIPSNIO PAKEITIMO ĮSTATYMAS

14.

Lietuvos Respublikos Seimas, Įstatymas

Nr. XI-1910, 2011-12-23, Žin., 2011, Nr. 164-7803 (2011-12-31)

LAISVŲJŲ EKONOMINIŲ ZONŲ PAGRINDŲ ĮSTATYMO 6, 7, 8, 9, 12, 15 STRAIPSNIŲ IR IV SKYRIAUS PAVADINIMO PAKEITIMO ĮSTATYMAS

*** Pabaiga ***

Redagavo Aušrinė Trapinskienė (2012-01-06)

                  ausrine.trapinskiene@lrs.lt

